CELEX: 52007XG1221(01)
Language: sk
Date: 2007-05-24
Title: Závery Rady z  24. mája 2007 o príspevku sektorov kultúry a tvorivej činnosti k plneniu lisabonských cieľov

21.12.2007   
            
            
               SK
            
            
               Úradný vestník Európskej únie
            
            
               C 311/7
            
         Závery Rady z 24. mája 2007 o príspevku sektorov kultúry a tvorivej činnosti k plneniu lisabonských cieľov
   (2007/C 311/07)
   RADA EURÓPSKEJ ÚNIE,
   
               1)
            
            
               So zreteľom na článok 151 Zmluvy o založení Európskeho spoločenstva,
            
         
               2)
            
            
               So zreteľom na obnovenie lisabonskej stratégie na zasadnutí Európskej rady 22. a 23. marca 2005 v Bruseli, zameriavajúc sa na hospodársky rast a vytváranie väčšieho počtu kvalitnejších pracovných miest, ako aj na závery Európskej rady z 8. a 9. marca 2007 o potrebe venovať osobitnú pozornosť stimulácii potenciálu MSP, a to aj v sektoroch kultúry a tvorivej činnosti, pretože sú hnacími silami rastu, tvorby pracovných miest a inovácie, (1)
               
            
         
               3)
            
            
               Pripomínajúc, že kultúra a tvorivosť majú mnohoraké spoločenské, politické a ekonomické funkcie,
            
         
               4)
            
            
               Poznamenávajúc, že Dohovor UNESCO o ochrane a podpore rozmanitosti kultúrnych prejavov zdôrazňuje, že kultúrne činnosti, tovary a služby majú ekonomickú aj kultúrnu povahu,
            
         
               5)
            
            
               Berúc na vedomie štúdiu o ekonomike kultúry v Európe vypracovanú pre Komisiu a zverejnenú 14. novembra 2006, a najmä jej dôraz na mimoriadnu dôležitosť sektora kultúry a tvorivej činnosti pre dosiahnutie lisabonských cieľov a obrovského potenciálu európskej kultúry,
            
         
               6)
            
            
               V presvedčení, že vzhľadom na to, že sa čoraz viac potvrdzuje, že kultúra leží v srdci európskeho projektu, v ktorom zohráva jedinečnú a nevyhnutnú úlohu, je potrebné pri rozvoji lisabonského programu posilniť pozíciu kultúry a tvorivých činností,
            
         
               7)
            
            
               Berúc na vedomie, že úsilie vynaložené na tento účel musí byť súčasťou širšej stratégie, ktorá sa prerokuje a vymedzí okrem iného na základe nadchádzajúceho oznámenia Komisie o kultúre, ktoré má v úmysle vymedziť ústrednú úlohu kultúry a tvorivej činnosti v rámci európskeho projektu s cieľom dosiahnuť pokrok v európskom programe v oblasti kultúry,
            
         
               8)
            
            
               Uvedomujúc si, že úspech tejto stratégie bude závisieť od pevnej operačnej základne; čo si vyžaduje niekoľko naliehavých opatrení, ktoré by sa mali a mohli realizovať hlavne v týchto oblastiach: podpora tvorby politiky založenej na overených poznatkoch v oblasti zhromažďovania údajov a výmeny najlepších postupov, upevňovanie prepojenia medzi vzdelávaním, odbornou prípravou a kultúrou a lepšie využívanie potenciálu malých a stredných podnikov, existujúcich štruktúr a programov,
            
         
               9)
            
            
               Potvrdzujúc svoj zámer pokračovať, vzhľadom na pozitívne výsledky vyplývajúce zo spolupráce medzi členskými štátmi v konkrétnych otázkach súvisiacich s kultúrou a kultúrnymi činnosťami v rámci pracovných plánov Rady pre kultúru na roky 2002 – 2007 (2), v takejto forme spolupráce medzi členskými štátmi a vo vhodnom čase rozhodnúť o novom pracovnom pláne na obdobie od roku 2008,
            
         POZNAMENÁVA, že výsledky uvedenej štúdie o ekonomike kultúry v Európe dokazujú, že:
   
               —
            
            
               kultúrna tvorivosť a súvisiace hospodárske odvetvia už priamo a významnou mierou prispievajú k hospodárskemu rastu a zamestnanosti, pričom sektor kultúry dosahuje rast, ktorý je vyšší ako hospodársky rast vo všeobecnosti a rast zamestnanosti, ktorý je vyšší ako zamestnanosť v širšom hospodárstve,
            
         
               —
            
            
               kultúrne činnosti a tvorivé odvetvia, ako napríklad výtvarné a divadelné umenie, kultúrne dedičstvo, film a video, televízia a rádio, nové a vznikajúce médiá, hudba, knihy a tlač, dizajn, architektúra a reklama tiež zohrávajú rozhodujúcu úlohu v podpore inovácií a technológií a sú kľúčovými hnacími motormi trvalo udržateľného rastu v budúcnosti,
            
         
               —
            
            
               najmä dostupnosť vysoko kvalitného tvorivého obsahu je kľúčovou hybnou silou pre preberanie nových technológií, hlavne širokopásmového internetu, digitálnej televízie a mobilnej komunikácie,
            
         
               —
            
            
               samostatne zárobkovo činné osoby, mikropodniky a malé a stredné podniky v kultúrnom sektore zohrávajú ešte dôležitejšiu úlohu pri dosahovaní vlastného rozvoja ako takéto osoby a podniky v iných sektoroch,
            
         
               —
            
            
               produkcia tovaru a služieb v sektore kultúry vzhľadom na svoje úzke prepojenie s konkrétnym kultúrnym a jazykovým prostredím a silnými regionálnymi koreňmi nie je ľahko prenosná, a vytvára tak stabilný a udržateľný základ miestnych a regionálnych stratégií pre hospodársky rast a sociálnu súdržnosť.
            
         ZDÔRAZŇUJE, že sektor kultúry a tvorivej činnosti predstavuje osobitný a mnohotvárny príspevok k posilneniu globálnej konkurencieschopnosti Európy, berúc do úvahy, že:
   
               —
            
            
               bohatý kultúrny život Európy zvyšuje atraktivitu jej miest a regiónov ako globálnych centier hospodárskej činnosti,
            
         
               —
            
            
               Európa je vďaka svojmu kultúrnemu bohatstvu, dedičstvu a rozmanitosti atraktívnou destináciou pre turistov z celého sveta cestujúcich za kultúrou,
            
         
               —
            
            
               kultúrny obsah a tvorivá činnosť budú zohrávať čoraz dôležitejšiu úlohu v globálnej konkurencieschopnosti Európy.
            
         UZNÁVA, že:
   
               —
            
            
               na úrovni členských štátov a Spoločenstva pretrváva nedostatok presvedčivých porovnateľných dôkazov, ktoré by umožnili vhodne posúdiť ekonomický prínos sektorov kultúry a tvorivej činnosti pre hospodárstvo EÚ, najmä ako výsledok politických opatrení,
            
         
               —
            
            
               neexistuje dostatok informácií, špecializovanej odbornej prípravy a poradenstva, ktoré by profesionálom v sektore kultúry a tvorivej činnosti pomohli premietnuť ich tvorivé výstupy do úspešných hospodárskych tovarov a služieb,
            
         
               —
            
            
               nedostatočná pozornosť venovaná sektorom kultúry a tvorivej činnosti v súvislosti s vykonávaním hlavných podporných programov a iniciatív Spoločenstva by mohla ohroziť pokrok v dosahovaní cieľov lisabonského programu,
            
         
               —
            
            
               na vnútornom trhu naďalej existujú prekážky, ktoré bránia voľnému pohybu tvorivých ľudí, kultúrnych činností a digitálnej distribúcii tovaru a služieb,
            
         
               —
            
            
               MSP v sektoroch kultúry a tvorivej činnosti naďalej čelia množstvu problémov, napríklad pri prístupe k finančným prostriedkom.
            
         BERIE NA VEDOMIE
   aktivity na úrovni expertov, ktoré sa začali v prvej polovici roku 2007 na účely posúdenia konkrétnych otázok, vrátane štatistiky, súvisiacich s príspevkom sektora kultúry a tvorivej činnosti k hospodárskemu rastu a zamestnanosti, do ktorých sú zapojení príslušní profesionáli/zainteresované strany.
   VYZÝVA
   A.   S CIEĽOM PODPORIŤ TVORBU POLITIKY ZALOŽENÚ NA OVERENÝCH POZNATKOCH
   Komisiu, aby:
   
               —
            
            
               zintenzívnila svoju prácu, vychádzajúc z práce uskutočnenej v rámci EUROSTAT-u v nadväznosti na uznesenie Rady z 20. novembra 1995 o podpore štatistiky v oblasti kultúry a hospodárskeho rastu (3),
            
         
               —
            
            
               pokračovala v práci v oblasti štatistiky kultúry, pokiaľ ide o definície a metodiky, a zhodnotila prácu, ktorá sa vykonala, s hlavným cieľom informovať o vykonávaní kultúrneho prvku v navrhovanom štatistickom programe Spoločenstva na roky 2008 až 2012 (4),
            
         
               —
            
            
               spolupracovala podľa potreby s inými dôležitými medzinárodnými inštitúciami,
            
         členské štáty, aby:
   
               —
            
            
               plne podporili úsilie zamerané na zhromažďovanie údajov najmä prostredníctvom účinného vykonávania alebo, podľa potreby, formulácie metodík zhromažďovania údajov bez toho, aby na spoločnosti a organizácie kládli vyššiu administratívnu záťaž,
            
         
               —
            
            
               podľa potreby vypracovali prípadové štúdie a štúdie vplyvu,
            
         členské štáty a Komisiu, aby:
   
               —
            
            
               rozhodli o ďalších prioritách a určili nové oblasti zhromažďovania údajov na zhodnotenie príspevku kultúry a tvorivých odvetví k lisabonskému programu,
            
         
               —
            
            
               podporili a zabezpečili pravidelnú výmenu najlepších postupov v oblasti ekonomiky sektorov kultúry a tvorivej činnosti.
            
         B.   S CIEĽOM POSILNIŤ PREPOJENIE MEDZI VZDELÁVANÍM, ODBORNOU PRÍPRAVOU A SEKTORMI KULTÚRY A TVORIVEJ ČINNOSTI
   členské štáty, aby:
   
               —
            
            
               zhodnotili, či sa štúdium a projekty odbornej prípravy v oblasti kultúry a kultúrneho dedičstva dostatočným spôsobom zaoberajú aspektmi manažmentu, aby podporili dostupnosť kapacít odbornej prípravy v oblasti manažmentu, obchodu a podnikania upravených osobitne na mieru profesionálom v odvetví kultúry a tvorivej činnosti a aby posilnili kultúrny rozmer v štúdiách ekonómie a obchodu,
            
         členské štáty a Komisiu, aby:
   
               —
            
            
               podporovali styky a spoluprácu medzi sektorom tvorivej činnosti a svetom obchodu, aby si obchodný svet viac uvedomoval potenciál sektora kultúry a tvorivej činnosti.
            
         
               —
            
            
               podporovali súčinnosť kultúry a vzdelávania s cieľom rozvíjať tvorivé zručnosti.
            
         C.   S CIEĽOM MAXIMALIZOVAŤ POTENCIÁL MALÝCH A STREDNÝCH PODNIKOV V SEKTOROCH KULTÚRY A TVORIVEJ ČINNOSTI
   členské štáty a Komisiu, aby:
   
               —
            
            
               stimulovali činnosti zamerané na maximalizovanie ekonomického potenciálu kultúry a tvorivej činnosti zo strany MSP, ktoré podporia spoluprácu medzi nimi a vytváranie sietí,
            
         
               —
            
            
               uľahčovali prístup MSP k finančným prostriedkom,
            
         
               —
            
            
               zlepšili vyrovnanú vzájomnú výmenu tovarov a služieb v oblasti kultúry s tretími krajinami s cieľom podporiť kultúrnu rozmanitosť a zlepšiť dialóg medzi kultúrami,
            
         
               —
            
            
               zabezpečili ochranu práv duševného vlastníctva a zintenzívnili boj proti falšovaniu a pirátstvu výrobkov v sektoroch kultúry a tvorivej činnosti na medzinárodnej úrovni.
            
         D.   S CIEĽOM LEPŠIE VYUŽÍVAŤ EXISTUJÚCE ŠTRUKTÚRY, PROGRAMY A INICIATÍVY
   Komisiu, aby:
   
               —
            
            
               posilnila koordináciu činností v oblasti kultúry a tvorivých odvetví, keďže sa uskutočňujú v rôznych oblastiach politiky EÚ s cieľom maximalizovať ich vplyv na plnenie lisabonského programu a zabezpečiť, aby sa sektory kultúry a tvorivej činnosti zohľadnili v plnej miere,
            
         
               —
            
            
               kládla väčší dôraz na sektory kultúry a tvorivej činnosti v súvislosti s ostatnými programami a iniciatívami Spoločenstva,
            
         
               —
            
            
               lepšie posúdila vplyv jednotlivých programov a iniciatív Spoločenstva na sektory kultúry a tvorivej činnosti.
            
         členské štáty a Komisiu, aby:
   
               —
            
            
               efektívnejšie využívali Kohézny fond a štrukturálne fondy s cieľom dosiahnuť optimálnu podporu pre MSP v sektoroch kultúry a tvorivej činnosti.
            
         
      (1)  Dokument 7224/07, s. 4.
   
      (2)  Uznesenie Rady z 25. júna 2002 o novom pracovnom pláne zameranom na európsku spoluprácu v oblasti kultúry a závery Rady zo 16. novembra 2004 o pracovnom pláne pre kultúru na roky 2005 – 2006 (ktorý sa predĺžil do konca roku 2007).
   
      (3)  Ú. v. ES C 327, 7.12.1995, s. 1.
   
      (4)  Návrh rozhodnutia Európskeho parlamentu a Rady o štatistickom programe Spoločenstva na roky 2008 až 2012, dokument 15536/06.